**Familha** : Èstes estranhs **Nom** : Lo Mandragòt

# Origina :

Lo Mandragòt (o Mandagòt) qu’es coneishut en Biarn (citat per Simin Palay), en las Lanas (cf. l’abat Foish), o en Armanhac (Joan Francés Bladèr). Que pòt estar considerat com present en la Gasconha sancèra.

# Descripcion :

Lo Mandragòt qu’es descriut (shens mèi de precision) sii com un demonòt, sii com un animau fantastic (a còps provesit d’ua coda), sii enqüèra com un « esperit malin ». Qu’es un èste positiu (que balha lo riquèr) e negatiu (qu’es un creat de Cohet). Lo son nòm, morfologicament que sembla restacat a la mandragòra, planta de las broishas, e au mendràs, planta qui permet de las combàter.

# Istòria :

L’especificitat deu Mandragòt qu’es d'estar present sonqu'un jorn en l’annada, velha de la Sant Joan d’estiu. Lo mite deu Mandragòt que hèi donc partida de las credenças solsticiaus ancianas qui an podut passar au travèrs de la cristianizacion. Pertot, lo Mandragòt qu’es presentat com un creat qui balha la prosperitat au bienastruc dont lo se pòt gahar (mès qui balha lavetz l’amna soa au diable).

En Armanhac, que pensavan qu'i avè ua tecnica particulara entà’u se gahar : la nuit avant la Sent Joan, que cau estacar ua pora blanca a ua crotz plaçada a la horca de dus camins. Quan lo Mandragòt e s’aprèssa entà se préner la pora, que’u cau gahar per la coda, hicar-lo en un sac, e se’n tornar entà la maison shens parlar a digun e shens de virar lo cap (a maugrat deu horvari hèit per la bèstia en la sarpa) dinc a estar arribat. Lavetz, lo qu'a hèit aquò que trobarà pèças d’aur tot matin au ras de l’arca ond aurà embarrat la bèstia. Mès que carrà un jorn alargar lo Mandragòt, shens qué, l’òra vinuda, lo son mèste demorarà tostemps aus arpunts**1** shens poder jamèi trespassar.

Que contan tanben qu’un òmi qui s’assèid sus l’arca en la quau es embarrat lo Mandragòt ne’s podrà jamès luvar dinc a lo mèste e demanda ad aqueste deu dishar partir.

# Intertextualitat :

* Tots los contes meravilhós qui mentavan un element magic balhant lo riquèr.
* Lo mite de *Faust*.
* Totas las credenças suu Solstici d’estiu.

1 - Estar aus arpunts : être sur le point de mourir